Didirišwa tša go ithuta Beibele
Tirelo ya Rena ya Mmušo
Ditaba go ya ka Dinaga
Tša Molao go ya ka Dinaga
Dipotšišo Tšeo di Botšišwago Kudu ka Dihlatse tša Jehofa
Mediro ya Dihlatse tša Jehofa
Lefaseng ka Moka
Sehlogo sa go Latela
DIHLOGO TŠE DINGWE TŠA INTHANETENG
Mmušo wa Modimo o tla Phetha Eng?
Dihlatse tša Jehofa
Dilo tše di Lego Gona
Dikgatišo tše di Lego Gona
Ge e ba khutšo ya lapa leno e kile ya šitišwa ke lehufa, go ekwa goba lehloyo, o ka ba o na le seo o swanago le Josefa ka sona. Re ka ithuta’ng tumelong ya Josefa ge a be a hlokometše lapa labo?
Ka ge Josefa a ile a dula a ikokobeditše, Jehofa o ile a dula a mo diriša
Lega go le bjalo, ge nako e dutše e eya, Baegipita le bona ba ile ba thoma go hlaselwa ke tlala. Ge ba be ba llela Farao gore a ba thuše, o be a fo ba laela a re: “Eyang go Josefa. Selo le ge e le sefe seo a le botšago sona, le se direng.” Ka gona Josefa o ile a thoma go bula dišego tšeo di bego di bolokile mabele a šetšego, gomme batho ba be ba kgona go reka ao ba a nyakago.—Genesi 41:55, 56.
Barwa ba Jakobo ba ile ba fihla Egipita ka morago ga leeto le letelele. Ge ba be ba botšiša ka tša go reka mabele, ba ile ba laelwa gore ba ye go mohlankedi yo mogolo wa mmušo yo a bitšwago Tsafenathe-panea. (Genesi 41:45) Na ge ba mmona ba ile ba tseba gore e be e le Josefa? Le gatee. Ba ile ba bona feela mmuši wa maemo a godimo wa Moegipita, yoo ba bego ba nyaka thušo ya gagwe. E le go bontšha tlhompho, ba ile ba dira seo se bego se tlwaetšwe go dirwa: Ba ile “ba mo khunamela ba inamišeditše difahlego fase.”—Genesi 42:5, 6.
Mohlomongwe o ka se tsoge o ikhweditše o le boemong bjoo bjo bo sa tlwaelegago. Lega go le bjalo, lehono ntwa le karogano di tlwaelegile ka malapeng. Ge re lebeletšane le mathata a bjalo, re ka fo latela dipelo tša rena gomme ra dira dilo go ya ka maikwelo a rena a go se phethagale. Ke gabohlale kudu go ekiša Josefa le go leka go kwešiša kamoo Modimo a nyakago gore re dire dilo ka gona. (Diema 14:12) Gopola gore le ge go le bohlokwa go dira khutšo le ditho tša lapa, go dira khutšo le Jehofa le Morwa wa gagwe go bohlokwa kudu.—Mateo 10:37.
Juda o ile a tšwela pele a lopa Josefa gore a se ke a dira Benjamini lekgoba. O ile a ba a ithaopela go ba lekgoba legatong la Benjamini. Ke moka o ile a phetha ka kgopelo ye e kgomago pelo kudu, e rego: “Nka rotogela bjang go tate ke sa sepele le mošemane yo? Ke boifa gore ke tla bona bohloko bjo bo tlago go wela tate.” (Genesi 44:18-34) Bjo e be e le bohlatse bja gore Juda o fetogile. Ga se a bontšha feela moya wa go itshola, eupša o ile a bontšha kwelobohloko le boikgafo ka tsela e kgahlišago.
Josefa o be a se sa kgona go itshwara. O ile a swanelwa ke go lokolla maikwelo ao a bego a tlalelane ka ona. Ka morago ga go raka bahlanka ba gagwe ka moka, o ile a lla ka go hlaboša kudu moo sello sa gagwe se ilego sa fihla ntlong ya Farao. Ke moka mafelelong o ile a ikutolla a re: “Ke nna morwarrago lena Josefa.” O ile a gokarela barwarragwe bao ba maketšego gomme a ba lebalela ka botho bakeng sa tšohle tšeo ba bego ba mo dirile tšona. (Genesi 45:1-15) Ka go re’alo o ile a bonagatša pono ya Jehofa, yoo a lebalelago ka bolokologi. (Psalme 86:5) Na le rena re dira bjalo?
Ge Farao a ekwa taba ka moka yeo e bakilego mpherefere ntlong ya Josefa, o ile a kgopela Josefa gore a hudušetše tatagwe yo a tšofetšego Egipita, gotee le lapa labo ka moka. Ka gona ga se gwa tšea nako e telele kudu ge mafelelong Josefa a kopana le tatagwe yo a rategago. Jakobo o ile a lla gomme a re: “Bjale gona nka hwa, ka gobane bjale ke bone sefahlego sa gago gore o sa phela.”—Genesi 45:16-28; 46:29, 30.
Na o ke o hwetše o thatafalelwa ke go lebalela ba bangwe? Go ka ba thata kudu ge e ba motho yo mongwe a re kwešitše bohloko ka boomo. Eupša ge e ba re lebalela go tšwa pelong bao ba itsholago e le ka kgonthe, re tla thuša ka go alafa dintho tše dintši—go akaretša le tša rena. Le gona re tla ekiša tumelo ya Josefa le mohlala wa Tatagwe yo a gaugelago, Jehofa.
^ ser. 4 Bona dihlogo tša “Ekišang Tumelo ya Bona” ditokollong tša Morokami tša August 1, 2014; November 1, 2014; le February 1, 2015.
Ntšha Moneelo wa go Thekga Modiro wa Rena wa Lefase ka Bophara
BOKGOBAPUKU BJA INTHANETENG